Suurbritannia teadlased uurisid jõevee reostuse mõjul kaladega toimuvaid muutusi ja leidsid uusi tõendeid selle kohta, et veereostus võib olla süüdi ka üha suurenevates meeste viljakusprobleemides.    Bruneli, Exeteri ja Readingi ülikoolide ning Ökoloogia ja Hüdroloogia Keskuse koostöös valminud uurimus näitab esmakordselt, kuidas testosterooni blokeerivate  kemikaalide grupp jõuab Suurbritannia jõgedesse, mõjutades elusloodust ja potentsiaalselt ka inimest, kirjutab Science Daily.    Uurimus tuvastas uue antiandrogeenidena käituvate kemikaalide grupi. See tähendab, et nad pärsivad meessuguhormooni testosterooni toimet, vähendades sellega meeste viljakust.    Mõndasid neist kemikaalidest leidub ravimites ning põllumajanduses kasutatavates pestitsiidides. Uurimus viitab võimalusele, et kui need ained satuvad kanalisatsiooni, võivad nad olla suurel  määral vastutavad selle eest, et isased kalad muutuvad «naiselikumaks».    Üks varasem Bruneli ja Exeteri ülikooli uurimus näitas, kuidas naissuguhormoonid östrogeenid ning kemikaalid, mis matkivad östrogeene, põhjustavad isaste kalade feminiseerumist. Läbi mõnede tööstuslike kemikaalide ja rasestumisvastaste pillide satuvad nad kanalisatsiooni kaudu lõpuks jõgedesse. See põhjustab kaladel viljakusprobleeme ning mõnel juhul võib viia ka selleni, et isased kalad vahetavad sugu.    Teised  uurimused on viidanud ka võimalusele, et selle fenomenaalse nähtuse ja munandite väärarengust tingitud meeste viljakusprobleemide kasvu vahel võib olla seos. Siiani polnud see võimalik seos kuigi usutav, kuna probleemi põhjustajatena kahtlustati vaid östrogeene, samas kui munandite väärarengu kohta on teada, et seda põhjustab kokkupuude terve rea antiandrogeenidega.    Uurimuse juhtivautor dr. Susan Jobling Bruneli ülikooli keskkonnainstituudist ütles, et uurimuse käigus tuvastati uus kemikaalide  grupp, mis mõjutab kalu, kuid seni pole veel teada, kust need kemikaalid tulevad.    Professor Charles Tyler Exeteri ülikoolist ütles, et meeste viljakusprobleemide taga võib olla palju erinevaid põhjusi, kuid kõnealuse uurimuse käigus tehtud avastused võivad avaldada ühe senitundmatu faktori.    Uurimismeeskond keskendub nüüd vette sattuvate antiandrogeenide allika tuvastamisele ning jätkab ka nende mõju uurimist nii elusloodusele kui ka inimestele.    <i<Tarbija24.ee